作者:元結
標題:酬孟武昌苦雪
內容:積雪閑山路，有人到庭前。雲是孟武昌，令獻苦雪篇。長吟未及終，不覺為淒然。古之賢達者，與世竟何異。不能救時患，諷諭以全意。知公惜春物，豈非愛時和。知公苦陰雪，傷彼災患多。姦凶正驅馳，不合問君子。林鶯與野獸，無乃怨於此。兵興向九歲，稼穡誰能憂。何時不發卒，何日不殺牛。耕者日已少，耕牛日已希。皇天複何忍，更又恐斃之。自經危亂來，觸物堪傷歎。見君問我意，只益胸中亂。山禽饑不飛，山木凍皆折。懸泉化為冰，寒水近不熱。出門望天地，天地皆昏昏。時見雙峰下，雪中生白雲。